പീഡന പരാതി: മോന്സന്റെ ബിസിനസ് പങ്കാളിയെക്കുറിച്ചും അന്വേഷണം കൊച്ചി: വിവാഹവാഗ്ദാനം നല്കി പീഡിപ്പിച്ച കേസിലെ ഇരയെ മോന്സന് ഭീഷണിപ്പെടുത്തിയ സംഭവത്തില് ഇയാളുടെ ബിസിനസ് പങ്കാളിയെക്കുറിച്ചും ക്രൈംബ്രാഞ്ച് അന്വേഷണം ആരംഭിച്ചു. മോന്സന്റെ ബിസിനസ് പങ്കാളിയുടെ മകനായ ചേര്ത്തല നോര്ത്ത് സ്വദേശിയായ എസ്. ശരത്താണ് യുവതിയെ പീഡിപ്പിച്ചത്.ഈ കേസില്നിന്ന് പിന്മാറണമെന്നാവശ്യപ്പെട്ട് മോന്സന് മാവുങ്കല് പെണ്കുട്ടിയേയും കുടുംബത്തേയും നിരന്തരം ഭീഷണിപ്പെടുത്തിയിരുന്നു. കേസില്നിന്ന് പിന്മാറിയാല് 10 ലക്ഷം രൂപ നല്കാമെന്ന് ഇയാള് വാഗ്ദാനം ചെയ്തിരുന്നു.കളമശേരി പോലീസ് സ്റ്റേഷന്, എറണാകുളം ടൗണ് സൗത്ത് പോലീസ് സ്റ്റേഷന് എന്നിവിടങ്ങളില് പരാതി നല്കിയിട്ടും നീതി ലഭിച്ചില്ലെന്നും കേസില് പുനരന്വേഷണം വേണമെന്നും ആവശ്യപ്പെട്ടു യുവതി കഴിഞ്ഞ ദിവസം മുഖ്യമന്ത്രിക്ക് പരാതി നല്കിയിരുന്നു.ഈ സാഹചര്യത്തിലാണ് ശരത്തിനെയും അയാളുടെ കുടുംബത്തേയും കുറിച്ച് അന്വേഷണം നടത്താന് ക്രൈംബ്രാഞ്ച് സംഘം ഒരുങ്ങുന്നത്. ഇവരെ കുറിച്ചുള്ള വിവരങ്ങള് ശേഖരിച്ചു തുടങ്ങിയെന്നാണ് സൂചന.